L'Ajuntament d'Algemesí reobri el Centre de Dia per a malalts d'alzhèimer
16 de Gener de 2025

L’Ajuntament d’Algemesí ha reobert provisionalment el Centre de Dia per a malalts d’alzhèimer, una de les infraestructures més afectades per la DANA. Amb la finalitat de garantir la continuïtat del servei per als prop de 70 usuaris, les instal·lacions s’han traslladat al Casal de Festes, un espai que s’ha habilitat amb caràcter d’urgència i s’ha adaptat per a oferir les condicions necessàries. Així, les famílies podran seguir comptant amb este servei essencial mentre es duen a terme les obres de reparació de l’edifici original.

D’altra banda, les obres de reforma ja estan en marxa després de l’adjudicació d’un contracte d’emergència, un projecte que es va convertir en la primera actuació prioritària dins del pla de reconstrucció municipal. D’esta manera, es va aprovar una partida pressupostària extraordinària amb l’objectiu de restablir la normalitat al més prompte possible.

José Javier Sanchis, alcalde d’Algemesí, afirma que "l’impacte de la DANA ha sigut devastador, però des del primer moment, la nostra prioritat ha sigut garantir que els serveis essencials no es paralitzen. És per això que hem actuat amb la màxima celeritat habilitant un espai provisional i iniciant les obres de reconstrucció de manera immediata. La nostra missió és assegurar que les persones més vulnerables continuen rebent l’atenció que mereixen, perquè Algemesí mai deixarà enrere a ningú."

"No podem esperar a les ajudes estatals promeses per a la reconstrucció, perquè hui dia ni tan sols està desenvolupat el Reial decret que contempla com es va a ajudar als ajuntaments. Per això, hem assumit la responsabilitat i el repte d'iniciar, fa tres setmanes, la reconstrucció", afig.

La regidora de Serveis Socials, Família, Inclusió i Igualtat d'Oportunitats, Quini Giner, ha destacat i agraït "la capacitat d'adaptació dels treballadors d'ASFAL, que no han dubtat en cap moment en acceptar el repte de desplaçar provisionalment les instal·lacions, sempre pensant en el benestar dels usuaris".

Estes accions responen a la necessitat de posar els recursos necessaris a disposició de les persones majors afectades per la malaltia d’alzhèimer, garantint així l’atenció i el benestar dels usuaris del centre. En conseqüència, el consistori reafirma el seu compromís amb la ciutadania, especialment en un moment de reconstrucció tan crucial com el que vivim.